
PSIHONEUROFIZIOLOGIE 
Continuare la diencefal 


Leziunile  corticale duc la  degenerarea nucleilor talamici 
corespunzători. Intre nucleii talamici şi nucleii subcorticali se fac conexiuni 
numai într-o singură direcţie, talamo-corticală. Căile mari ascendente, 
senzitive, se termină în nucleii cu proiecţie corticală. Aceste căi trimit 
colaterale şi spre nucleii cu proiecţie sub-corticală, impresionînd 
concomitent atît scoarţa cerebrală cît şi nucleii bazali. Talamusul este 
sediul ultimului neuron al lanţului ascendent al analizatorului neuronal 
talamo-cortical. 

Consideraţii clinice 

In anul 1906, Dejerine şi Roussy au descris sindromul talamic 
clinic, care constă din următoarele semne: 

- Tulburări de sensibilitate, localizate de partea opusă leziunii. 
Aceste tulburări sunt de tipul hemianesteziei şi hemi-analgeziei, pentru 
toate tipurile de sensibilitate. Sensibilitatea superficială poate să nu fie 
serios afectată, deoarece o parte din aceasta este reprezentată bilateral. 
Acest fapt presupune că o serie de fibre se pot re-încrucişa la nivelul 
comisurii posterioare, încît dispariţia acesteia este aproape imposibilă. 

- Durerea de tip central (hiperpatie) reprezintă simptomul 
caracteristic pentru o leziune talamică. Această durere este intensă şi cu 
caracter de arsură, putînd iradia în întreg hemi-corpul. 

- O altă tulburare importantă în leziunile talamice o reprezintă 
mişcările involuntare, care se manifestă sub forma unui tremor al 
membrelor, datorat lezării nucleului lateral ventral. 

- Un alt simptom este ataxia, observată la membrele interesate; ea 
depinde de intensitatea parezei sau a deficitului motor, dar şi de 
tulburările profunde, de sensibilitate. 

- Tulburările de vorbire. Funcţia celor trei mari arii ale vorbirii este 
coordonată prin intermediul conexiunilor intra-talamice, cortico-talamice 
şi talamo-corticale. Tulburările de vorbire pot apărea prin lezarea 
cortexului, a conexiunilor dintre cortex şi talamus sau prin lezarea 
talamusului. Studiile asupra funcţiilor cognitive în cazul talamotomiilor 
ventro-laterale relevă că acest nucleu ventro-lateral prezintă importanţă 
pentru selecţia continuă de informaţie, pentru menţinerea unei activităţi 
dirijate, pentru controlul atenţiei şi pentru refacere. Talamotomiile stîngi 
diminuă performanțele verbale, atit receptive cît şi expresive. 
Talamotomia dreaptă determină apariţia unei inatenţii pentru stimulii 
discriminativi implicaţi în perceperea rapidă a formelor şi, deci, în viteza 
perceptivă. Talamusul drept este deci implicat mai mult în performanţe 
neverbale, pe cînd talamusul stîng este implicat frecvent în performanţe 
verbale. Nucleii talamici intralaminari par a fi implicaţi în atenţia selectivă 
legată de zonele neocorticale şi de sistemul limbic. De aceea, talamusul 
are un rol în procesul de trezire şi în menţinerea atenţiei. 

- Tulburările de memorie. Acestea au fost observate în cadrul 
lezării nucleilor ventro-laterali. 


- Tulburările de emoție, care se întîlnesc mai mult în sfera 
manifestărilor motorii ale actului emoţional. 

- Demenţa talamică este o tulburare gravă şi profundă a funcţiilor 
intelectuale. Se manifestă prin apatie, indiferenţă şi, rar, fenomene de 
agitaţie, cu scăderea generală a performanţelor intelectuale, cu 
diminuarea vorbirii spontane, tulburări de memorie, dezorientare 
temporo-spaţială, tulburare marcată de atenţie. Demenţa talamică apare 
în general după lezarea bilaterală a conexiunilor talamo-corticale şi a 
circuitelor hipocampo-talamo-cingulare. 


Metatalamusul 

Este alcătuit din cei doi corpi geniculaţi, laterali şi mediali. Corpii 
geniculaţi laterali se leagă de tuberculii cvadrigemeni superiori. La nivelul 
lor se termină căile optice. Corpii geniculaţi mediali se leagă de tuberculii 
cvadrigemeni inferiori. La nivelul lor fac sinapsă căile auditive. 


Subtalamusul 

Este formațiunea diencefalo-mezencefalică alcătuită din cîmpul lui 
Forel, zona incertă şi nucleul subtalamic Luys. Subtalamusul este o staţie 
de legătură a căilor extrapiramidale cu corpii striaţi. 


Epitalamusul 

Se compune din epifiză (sau glanda pineală) şi nucleii habenulari. 
Aceste formaţiuni primesc fibre de la căile olfactive. Epifiza este situată 
deasupra tuberculilor cvadrigemeni anteriori (superiori). Ea involuează 
după vîrsta de 7 ani, iar după 14 ani se calcifică. Este o glandă cu secreție 
internă, cu rol foarte important în secreția sferei genitale. 


Hipotalamusul 


Reprezintă partea ventrală a diencefalului, care formează planşeul 
ventriculului 3. Este singura formaţiune diencefalică observabilă la 
suprafaţa creierului. Hipotalamusul este delimitat anterior de chiasma 
optică, lateral de tracturile optice şi posterior de spaţiul perforat posterior. 

În faţa spaţiului perforat posterior apar tuberculii mamilari ai 
hipotalamusului, cu rol foarte important în procesele de memorie. Zona 
care se bombează înaintea tuberculilor mamilari se numeşte tuber 
cinereum. Din partea cea mai de jos a tuberului cinereum se prinde tija 
hipofizară, de care se leagă hipofiza. Hipofiza (glanda pituitară) este o 
glandă cu secreție internă, strîns legată de hipotalamus nu doar 
topografic, ci şi funcţional. Prin legăturile sale cu hipofiza, hipotalamusul 
exercită un control asupra activităţii endocrine 


Nucleii hipotalamusului 
Hipotalamusul are nuclei vegetativi, dispuşi sub  învelişul 


ependimar, în apropierea cavităţii ventriculului 3. Nucleii hipotalamusului 
se împart în patru grupe: grupul anterior, grupul medial, grupul lateral şi 
grupul posterior. Grupele medială şi laterală sunt simetrice, astfel că 
există în total şase grupe nucleare. 

Conexiunile hipotalamusului 

Hipotalamusul este un important centru nervos în legătură cu 
aparatul organo-vegetativ. El este o verigă intermediară între talamus şi 
scoarţa cerebrală pe de o parte, şi SNV pe de altă parte. 

Hipotalamusul are un rol coordonator asupra unor sectoare ale 
vieţii vegetative: circulația, termoreglarea, digestia şi  excreţia. 
Hipotalamusul are şi o mare influenţă asupra sistemului endocrin, prin 
intermediul hipofizei. 

Căile eferente ale hipotalamusului sunt căi ascendente şi căi 
descendente. Fibrele hipotalamice pot merge la talamus, iar ulterior de la 
talamus ajung la cortexul cerebral. Ele reglează legăturile ascendente 
dintre hipotalamus şi scoarța cerebrală. 

Fascicului Vicq d'Azyr realizează legătura dintre corpii mamilari şi 
talamus. Ramura mamilo-talamică a acestui fascicul realizează legătura 
cu sistemul motor extrapiramidal. 

Hipotalamusul are legături cu corpul striat în ambele sensuri. 

Fibrele periventriculare îşi au originea în hipotalamus şi descind 
pînă la bulbul rahidian. 


Funcţiile hipotalamusului 
S-a relevat că hipotalamusul este legat de controlul sistemului 


nervos autonom şi a funcţiilor vegetative. El este cel mai important centru 
subcortical de reglare a activităţii sistemului nervos simpatic şi 
parasimpatic. Coordonarea acestei activităţi este făcută în scopul 
menţinerii unei stări interne adecvate a organismului şi în scopul 
supravieţuirii optime. 

Activitatea parasimpatică este elaborată de regiunile hipotalamice 
anterioară şi medială. Stimularea acestor regiuni dă bradicardie, 
vasodilatare periferică, creşterea acidității sucului gastric, creşterea 
tonusului tubului digestiv şi al vezicii, scăderea tensiunii arteriale, mioză 
(micşorarea diametrului pupilar). 


Activitatea simpatică este legată de hipotalamusul lateral şi 
posterior. Stimularea acestor porţiuni duce la intensificarea activităţii 
somatice şi metabolice, caracteristică stresului emoţional, atacului şi fugii. 
Ea se manifestă prin midriază (dilatarea pupilelor), tahicardie, creşterea 
tensiunii arteriale, tahipnee, inhibarea peristaltismului şi al tonusului 
muscular vezical şi intestinal. 

Prin urmare, hipotalamusul are un important rol în reglarea 
activităţii simpatice şi parasimpatice, în reglarea sistemului cardio- 
vascular, a somnului, a temperaturii, a foamei şi a aportului de hrană, a 
setei şi a aportului de lichide. 

Hipotalamusul are rol important şi în reglarea hipofizei anterioare, 
prin factori care favorizează eliberarea hormonilor luteinizant, tirotrop, 
adenocorticotrop, a hormonului de creştere, prolactinei, a hormonului 
foliculostimulant şi a celui melanocitic. 

Hipotalamusul este inclus în mecanismele memoriei. Pierderea memoriei 
la cei cu leziuni ale corpilor mamilari este evidentă. Tulburări ale sferei 
emoţionale, furia, agresiunea, teama reprezintă cele mai comune 
tulburări comportamentale la om, care apar în cazul leziunilor 
hipotalamice. Stimularea regiunii hipotalamice posterioare provoacă 
adesea reacţii de furie. 


